Die groot toets lê nog voor!Hierdie is ‘n persverklaring wat deur die Afrikaanse Taalraad uitgereik is. – Red Die Parlement se besluit om die omstrede klousule in die voorgestelde Talewet wat Afrikaans nadelig sou raak, te wysig word toegejuig! Dit is ‘n oorwinning vir diegene wat ‘n billike bedeling vir Afrikaans bepleit het en ‘n pluim in die hoed van die ANC wat hier ‘n stem van redelikheid laat hoor. Politieke blindheid wat Afrikaans bestempel as die taal van die onderdrukker en die taal van apartheid het hierdie keer nie ‘n rol gespeel nie. So sê die Afrikaanse Taalraad by monde van sy uitvoerende hoof, prof. Jacques van der Elst. As die wet eenmaal deur die Parlement aanvaar is, lê die groot toets in die toepassing daarvan. Gaan die ANC-beheerde instellings soos staatsdepartemente, provinsiale regerings en munisipali­teite werklik die realiteite van taalbedelings in hulle gebiede eerbiedig? Gaan die monitering van die toepassing van die Taalwet deur die Minister effektief en afdwingbaar wees? Gevaarligte wat flikker, is die Minister van Kuns en Kultuur se bevoegdheid om die Pan-Suid-Afrikaanse Taalraad oor taalregte en die toepassing daarvan te raadpleeg. Hy raadpleeg dan ‘n instansie wat bedoel was om ‘n kragtige moniteringsliggaam vir die talebedeling in Suid-Afrika te word, maar wat binne sy eie department ‘n tandelose leeu geword het. Dié liggaam word geteister deur interne konflikte en beweerde korrupsie. Befondsing deur PanSAT vir taalliggame, soos onder meer die Nasionale Taalliggaam vir Afrikaans (NTLA) en ook die ooreenstemmende liggame in ander tale, is effektief gestaak. Afrikaanse kulturele liggame moenie nou ontspan en meen dat die saak vir Afrikaans op regeringsvlak volledig gewen is nie. Monitering van taalbeleidtoepassing deur die sprekers van die verskillende tale in Suid-Afrika is nog steeds van die grootste belang, het die ATR gesê. Die ATR het intussen die dienste van ‘n internasionale taalregtedeskundige, prof. Fernand de Varennes van Australië, verkry om die gewysigde wetsontwerp te bestudeer en daaroor verslag te doen. Prof. De Varennes het regerings wêreldwyd oor taalregtesake geadviseer. Hy is tans ‘n besoekende professor by die Universiteit van Pretoria.